Karen Hækkerup (S), 2014-05-02:
Tak for det.
Jeg ønskede at gå op igen, fordi jeg synes, at der blev lagt ord i min mund, da hr. Martin Henriksen sagde, at justitsministeren synes, at fængslerne i Danmark er så hyggelige, at de ikke har nogen som helst afskrækkende effekt, sådan at der ikke er nogen, der ikke skulle have lyst til at være der.
Derfor vil jeg – også for at forhindre, at der kommer til at være alle mulige overskrifter i alle mulige medier, hvor hr. Martin Henriksen får lejlighed til at sige, at justitsministeren synes, at fængslerne er så hyggelige – vil jeg bare lige tage ordet for stilfærdigt at sige, at det ikke var det, jeg sagde.
Det er i øvrigt heller ikke det, jeg mener.
Nu kan man i hvert fald heller ikke sige det videre til andre uden at vide, at man så siger noget, der er forkert.
Vi har i dag nogle fængsler i Danmark, som jeg synes vi godt kan være bekendt.
Vi har nogle fængsler, som har en masse indsatte, som jo selvfølgelig er der, fordi de har begået noget kriminalitet.
Men vi har også nogle ansatte i vores fængsler, som arbejder meget hårdt på at sørge for, at dagligdagen i fængslerne er tålelig for dem, der er indsat, mens de er indsatte, og også arbejder på at hjælpe de indsatte, sådan at de forhåbentlig kan stille sig et bedre sted i tilværelsen, når de har afsluttet deres afsoning, end de kunne, da de kom ind.
Blot for lige at understrege den pointe: Fru Mette Reismann forsøgte at spørge hr. Martin Henriksen, om det, Dansk Folkeparti så vil, er at lave sådan nogle særlige fængsler for mennesker, som kommer fra andre lande, og som så ikke skal have det på samme måde som øvrige indsatte.
Fru Mette Reissmann fik ikke rigtig noget svar på det, men hr. Martin Henriksen afviste ikke rigtig, at det da bestemt kunne være spændende at se på.
Der vil jeg så bare – inden man går videre med de tanker – blot nævne, at der er visse regler for, hvad vi kan tillade os at gøre og hvordan vi skal behandle vores indsatte, og også for, hvordan vi undgår at skele til, om man kommer fra det ene eller fra det andet land.
Der er selvfølgelig nogle ting, man ikke har adgang til, hvis man ikke er dansk, og sådan skal det også være.
Hvis man eksempelvis er udvist, giver det ikke meget mening at modtage danskundervisning, men der er altså ikke nogen mening i at få lavet nogle fængsler, som er så elendige, og hvor man kun får vand og brød, fordi det skal være sådan, at vi gerne vil have så lav en standard i vores fængsler, at de afskrækker allermest muligt.
Et fængselsophold er ikke et luksusophold.
Det er bestemt ikke skægt at være der, og det skal det måske heller ikke være.
Men jeg synes også, at vi bliver nødt til med det samme at sige, at det, som Dansk Folkeparti og visse andre vil, er at give længere straffe.
Det vil betyde, at vi vil have nogle udenlandske statsborgere længere tid i vores fængsler.
Det koster mellem 40.000 og 60.000 kr. pr. måned sådan i snit at være her til afsoning.
Det vil altså være en betydelig udgift for Danmark, hvis vi skal have flere udenlandske statsborgere til at sidde længere tid i vores fængsler.
Det vil være en belastning for de øvrige indsatte i fængslerne, det vil være en belastning for vores fængselsfunktionærer.
Alt i alt kan jeg faktisk ikke se noget som helst godt i det.
Det, som man gerne vil fremme fra Dansk Folkepartis side, er, at det skal have en afskrækkende effekt.
Og ja, jeg tror måske, det er bedre at bruge nogle andre værktøjer end lige præcis det.
Vi har i dansk politi lavet en national strategi for den operative indsats mod tilrejsende kriminelle, og man gør selvfølgelig alt fra politiets side for at opdage og fange de her mennesker.
Vi er ikke interesseret i, at de skal være her, og vi vil meget gerne have dem af sted så hurtigt, som vi overhovedet kan.
Men blot for her endnu en gang at understrege det: Det er ikke hyggeligt at være i et dansk fængsel.
Man er der som indsat med samme muligheder og rettigheder som andre.
Det betyder også, at man kan deltage i noget aktivering.
Det kan være, at man laver hylder, at man samler tøjklemmer, at man laver et eller andet, som man modtager nogle penge for – jeg kan ikke rigtig huske, hvad lønnen er, den er måske 13 kr. i timen eller deromkring.
Det er ikke meget, men det er dog så meget, at man kan samle nogle tusinde kroner sammen om måneden, som man i givet fald vil kunne sende hjem.
I nogle lande er det en indtægt, som er lige så stor som den, man i øvrigt ellers ville kunne tjene eller ville kunne få i pension.
Derfor ser man selvfølgelig anderledes på, hvor attraktivt det her er i forhold til andre lande, men vi kan altså ikke sige til de indsatte i vores fængsler, at hvis man ikke har den samme baggrund, så vil man eksempelvis ikke få adgang til aktivering, fordi vi ikke vil have, at de skal have lov til at sende penge hjem.
Det ville jo altså betyde, at vi så ville få nogle indsatte, som højst sandsynligt ville gå rundt og finde tiden meget, meget lang.
Så kunne man sige: Jamen er det ikke, fordi det bare skal være hårdt for dem, og gør det i virkeligheden noget, at de finder tiden meget, meget lang?
Jamen det handler jo også om, hvordan det er at styre miljøet inde i fængslerne.
Det er fornuftigt, at folk har noget at tage sig til, det er fornuftigt, at der er en hverdag, og det er fornuftigt, at det kører.
Aktiveringen eller beskæftigelsen eller hvad man vil kalde den, har mange forskellige formål i vores fængsler.
Det skal vi ikke gå ind og pille ved, og vi kan i øvrigt heller ikke gå ind og lave forskellige regler.
Så alt i alt og bare for at sige det en gang til: Jeg har ikke givet udtryk for, at det er hyggeligt at være i danske fængsler.
Jeg synes faktisk ikke, det er specielt hyggeligt at være der.
Når jeg er der, tænker jeg, at jeg er glad for, at jeg ved, at døren kan gå op igen, når jeg gerne vil hjem.
Det kan ikke være særlig sjovt, når man ved, at når den først lukker i, så går der lang tid, inden den åbnes igen.
Det vil i øvrigt koste penge at indføre det her forslag.
Det ville betyde, at vi ville få flere indsatte i vores fængsler, som ville fylde op, og som vi ville skulle betale for.
Så blot for lige understrege alle pointerne en gang til: Vi kan ikke støtte forslaget.